Nyt materiale kan lagre solenergi i månedsvis

Forskere ved Lancaster University, Storbritannien, har opdaget et materiale der har den egenskab, at det kan opfange og lagre solenergi. Energien kan lagres i flere måneder og kan frigives efter behov i form af varme, skriver Electrek.

Potentialet er, at materialet kan bruges til at fange solenergi i sommermånederne og opbevare den til brug i vintermånederne, når der er færre solskinstimer. Materialet kan potentielt også produceres som en tynd belægning, der kan påføres overflader på bygninger.

Materialet er i krystalform og er baseret på en type såkaldt metal-organic framework, MOF, der består af et netværk af elektrisk ladede metal-ioner, der er bundet sammen af kulstofbaserede molekyler, oplyses det.

Forskerne fra Lancaster har bygget videre på japansk forskning af et MOF-komposit kaldet DMOF1. Ved at udsætte materialet for UV-lys kan energien lagres – og den kan frigives igen ved at påføre ekstern varme. Processen afgiver varme, der kan bruges til at opvarme andre materialer.

Yderligere test viste, at materialet var i stand til at lagre solenergien i mindst fire måneder.

– Materialet fungerer lidt som de faseskiftende materialer, der bruges til at levere varme i håndvarmere. Mens håndvarmere aktivt skal opvarmes igen, så er det gode ved dette materiale, at det fanger “fri” energi direkte fra solen. Der er heller ingen bevægelige eller elektroniske dele, så der er ingen tab involveret under hverken lagring eller frigivelse af energien, fortæller Dr. John Griffin, der er en af forskerne.

Næste skridt bliver at undersøge andre MOF-strukturer og alternative typer af materialer med større energilagringspotentiale.

Undersøgelsen af materialet har titlen Long-Term Solar Energy Storage under Ambient Conditions in a MOF-Based Solid–Solid Phase-Change Material og er blevet publiceret i tidsskriftet Chemistry of Materials.

Nyt materiale kan lagre solenergi i månedsvis